钦定古今图书集成/理学汇编/学行典/第157卷 > 性理大全三 > 《真德秀》
## 钦定古今图书集成/理学汇编/学行典/第157卷 > 性理大全三 > 《真德秀》

勉斋黄氏曰：“《西山》在朝，屡进危言，力扶大义，公论藉
以开明，善类为之踊跃。”

吴郡李氏曰：“子朱子沈潜乎性命，而发越乎词章。先
生心得其传，洋洋乎翰墨，沈潜乎仁义，所入虽不同，
其见于道一也。子朱子之道不尽行于时，故私淑诸
其徒。先生之道方大显于世，盖将公利泽于民物，所
遭虽不同，其衣被万世亦一也。”

邵庵虞氏曰：先生《大学衍义》之书，本诸圣贤之学，以
明帝王之治，据已往之迹，以待方来之事，虑周乎天
下，忧及乎后世，君人之轨范，盖莫备于斯焉。董仲舒
曰：“人主而不知《春秋》，前有谗而不知，后有贼而不见。”
此虽未敢上比于《春秋》，然有天下国家者，诚反复于
其言，则治乱之别，得失之故，情伪之变，其殆庶几无
隐者矣。

《史传》云：“自韩𠈁胄立伪学之名以锢善类，凡近世大
儒之书，皆显禁以绝之。”德秀晚出，独慨然以斯文自
任，讲习而服行之。党禁既开，而正学遂明于天下，后
世多其力也。